ডোমকল সুপার স্পেশালিটি হাসপাতালে সারপ্রাইজ ভিজিট জেলাশাসকের

মুর্শিদাবাদ: ডোমকল (Domkal) সুপার স্পেশালিটি হাসপাতালে হঠাৎই সারপ্রাইজ পরিদর্শনে পৌঁছে গেলেন মুর্শিদাবাদের (Murshidabad) জেলাশাসক নীতিন সিংহানিয়া। হাসপাতালের বিভিন্ন বিভাগে ঘুরে দেখে তিনি সরাসরি কথা বলেন চিকিৎসক, নার্স ও রোগীদের সঙ্গে। পরিষেবার মান ও বাস্তব পরিস্থিতি খতিয়ে দেখতে এদিন প্রতিটি স্তরেই নজর রাখেন জেলাশাসক (District news)।

পরিদর্শন শেষে তিনি জানান, চিকিৎসা পরিষেবা মোটের উপর সন্তোষজনক হলেও পরিকাঠামোগত ক্ষেত্রে কয়েকটি ঘাটতি ধরা পড়েছে। সেই সমস্ত সমস্যার দ্রুত সমাধানে কড়া নজরদারি, সমন্বয় এবং প্রয়োজনীয় পদক্ষেপ নেওয়া হবে বলে আশ্বস্ত করেন তিনি। পাশাপাশি ডোমকল মহকুমার অন্যান্য স্বাস্থ্যকেন্দ্রগুলিতেও পরিষেবার মান বজায় রাখতে বিশেষ নজর রাখার নির্দেশ দেওয়া হয়েছে।

আরও পড়ুন: কল্যাণীতে ১১৫টি সিসিটিভি ক্যামেরা, চালু কন্ট্রোল রুম! নিরাপত্তায় নতুন দিগন্ত

এদিন জেলাশাসকের সঙ্গে উপস্থিত ছিলেন মহকুমা শাসক শুভঙ্কর বালা, সাংসদ আবু তাহের খান, ব্লক আধিকারিক শঙ্খদীপ দাস, বিডিও শঙ্খদীপ বালা সহ জেলা প্রশাসনের একাধিক আধিকারিক।

প্রশাসনিক সূত্রের খবর, পরিদর্শনে উঠে আসা ত্রুটিগুলির দ্রুত সমাধানে ইতিমধ্যেই প্রয়োজনীয় পরিকল্পনা ও ব্যবস্থা গ্রহণ শুরু হয়েছে। লক্ষ্য একটাই। ডোমকলের বাসিন্দারা আরও উন্নত, ত্রুটিমুক্ত স্বাস্থ্য পরিষেবা পান। ডোমকল সুপার স্পেশালিটি হাসপাতালের এই সারপ্রাইজ ভিজিটে স্পষ্ট বার্তা—স্বাস্থ্য পরিষেবা উন্নত করতে প্রশাসন নেমেছে সক্রিয় ভূমিকায়, নজর এখন পরিকাঠামো শক্তিশালীকরণ ও পরিষেবার গুণগত মানে।