ডোমকলে ফেরিঘাট দুর্নীতি নিয়ে পথে কংগ্রেস, প্রশাসনের ভূমিকা নিয়ে উঠছে প্রশ্ন

মুর্শিদাবাদ: ফের উত্তপ্ত মুর্শিদাবাদের (Murshidabad) ডোমকল (Domkal)। ইস্যু? ফেরিঘাটে দুর্নীতি। অবৈধভাবে টাকার বিনিময়ে ফেরিঘাটে পারাপার চলার অভিযোগে শুক্রবার পথে নামল কংগ্রেস (Congress)। অভিযোগ, ডোমকল ব্লকের ১৯টি ফেরিঘাটে দীর্ঘদিন ধরেই টাকার বিনিময়ে বেআইনি পারাপার চলছে। বিষয়টি একাধিকবার ব্লক ও মহকুমা প্রশাসনকে জানানো হলেও কোনও পদক্ষেপ নেওয়া হয়নি বলে অভিযোগ কংগ্রেসের (District News)।

কংগ্রেস আরও অভিযোগ করেছে, শাসকদলের প্রভাবশালী নেতাদের মদতেই এই দুর্নীতি চলছে। এমনকী, তৃণমূল সাংসদ আবু তাহের খান নিজেও সাংবাদিকদের মুখোমুখি স্বীকার করেছেন ফেরিঘাটে টাকার কারবারের বিষয়টি, তবুও প্রশাসন নিষ্ক্রিয় রয়ে গেছে।

আরও পড়ুন: প্রকাশ্য দিবালোকে সোনার গয়না নিয়ে চম্পট প্রতারক, তারপর কী হল?

এদিনের মিছিলে ব্লক কংগ্রেস সভাপতি তহিদুল ইসলাম হুঁশিয়ারি দিয়ে বলেন, “প্রশাসন যদি দ্রুত ব্যবস্থা না নেয়, তাহলে কংগ্রেস ঘাটে গিয়ে বিক্ষোভ দেখাবে।” তৃণমূলের দুর্নীতি ও প্রশাসনের ভূমিকা নিয়ে স্লোগানে মুখর হয়ে ওঠে গোটা ডোমকল শহর। পাশাপাশি বিজেপিকেও আক্রমণ করেন কংগ্রেস নেতারা।

কংগ্রেস নেতৃত্বের দাবি, জনগণের সমর্থন এখন তাঁদের দিকেই, এবং “আসন্ন দিনে ডোমকল বিধানসভায় জয় হবে কংগ্রেসের।” এদিনের মিছিলে বিপুল সংখ্যক কংগ্রেস কর্মী ও সমর্থক অংশ নেন।